钦定古今图书集成/理学汇编/经籍典/第140卷 > 《汉韩婴诗外传四》 > 《相鼠》
## 钦定古今图书集成/理学汇编/经籍典/第140卷 > 《汉韩婴诗外传四》 > 《相鼠》

齐景公纵酒，醉而解衣冠，鼓琴以自乐，顾左右曰：“仁
人亦乐此乎？”左右曰：“仁人耳目犹人，何为不乐乎？”景
公曰：驾车以迎《晏子》。晏子闻之，朝服而至。景公曰：“今
者寡人此乐，愿与大夫同之。”《晏子》曰：“君言过矣。自齐
国五尺已上，力皆能胜婴与君，所以不敢者，畏礼也。
故自天子无礼，则无以守社稷，诸侯无礼，则无以守
其国；为人上无礼，则无以使其下；为人下无礼，则无
以事其上；大夫无礼，则无以治其家；兄弟无礼，则不同居人而无礼，不若遄死。”景公色愧，离席而谢曰：“寡
人不仁无良，左右淫湎寡人，以至于此，请杀左右，以
补其过。”晏子曰：“左右无过。君好礼则有礼者至，无礼
者去；君恶礼则无礼者至，有礼者去。左右何罪乎？”景
公曰：“善哉！”乃更衣而坐，觞酒三行，晏子辞去，景公拜
送。《诗》曰：“人而无礼，胡不遄死？”